Document ID: 32007D0088

KOMISIJAS LĒMUMS
(2007. gada 8. februāris)
par trīs papildu zvejas dienu piešķiršanu Nīderlandei un Apvienotajai Karalistei pastiprinātai novērotāju izvietošanai saskaņā ar Padomes Regulas (EK) Nr. 51/2006 IIA pielikumu
(izziņots ar dokumenta numuru K(2007) 365)
(Autentiski ir tikai teksti holandiešu un angļu valodā)
(2007/88/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2005. gada 22. decembra Regulu (EK) Nr. 51/2006, ar ko 2006. gadam nosaka zvejas iespējas un ar tām saistītus nosacījumus konkrētiem zivju krājumiem un zivju krājumu grupām, kuri piemērojami Kopienas ūdeņos un attiecībā uz Kopienas kuģiem - ūdeņos, kur nepieciešami nozvejas ierobežojumi (1), un jo īpaši tās IIA pielikuma 11. punktu,
pēc apspriešanās ar Zivsaimniecības zinātnes, tehnikas un ekonomikas komiteju,
tā kā:
(1)
Regulas (EK) Nr. 51/2006 IIA pielikuma 8.2. punktā noteikts maksimālais dienu skaits gadā, kad Kopienas kuģis var atrasties kādā no apgabaliem, kas definēti minētā pielikuma 2. punktā, ja uz kuģa ir jebkuri no zvejas rīkiem, kas minēti tā paša pielikuma 4. punktā.
(2)
Saskaņā ar IIA pielikuma 11. punktu Komisija var piešķirt trīs papildu zvejas dienas, kad kuģis var atrasties apgabalā, ja uz kuģa ir jebkuri no minētā pielikuma 4. punktā uzskaitītajiem zvejas rīkiem un ja sadarbībā ar zinātniekiem un zvejniecības jomas pārstāvjiem īsteno pastiprinātu programmu attiecībā uz novērotāju izvietošanu.
(3)
Nīderlande un Apvienotā Karaliste ir iesniegušas šādu pastiprinātu programmu attiecībā uz novērotāju izvietošanu, kura jāīsteno sadarbībā ar zinātniekiem un zvejniecības jomas pārstāvjiem.
(4)
Ņemot vērā iesniegtās programmas, Nīderlandei un Apvienotajai Karalistei laikposmā no 2006. gada 1. februāra līdz 2007. gada 31. janvārim jāpiešķir trīs papildu zvejas dienas kuģiem, kas piedalās iesniegtajās pastiprinātajās novērotāju programmās.
(5)
Šajā lēmumā paredzētie pasākumi ir saskaņā ar Zivsaimniecības un akvakultūras komitejas atzinumu,
IR PIEŅĒMUSI ŠO LĒMUMU.
1. pants
Maksimālais dienu skaits, ko nosaka saskaņā ar Regulas (EK) Nr. 51/2006 IIA pielikuma 8.2. punktu, jāpalielina par trim dienām kuģiem, uz kuriem ir minētā IIA pielikuma 4. punktā uzskaitīti zvejas rīki un kuri peld ar Nīderlandes vai Apvienotās Karalistes karogu un piedalās iesniegtajās pastiprinātajās novērotāju programmās, kas noteiktas minētā pielikuma 11.1. punktā.
2. pants
1. Septiņu dienu laikā pēc šā Lēmuma publicēšanas Eiropas Savienības Oficiālajā Vēstnesī Nīderlande un Apvienotā Karaliste iesniedz Komisijai pilnīgu to kuģu sarakstu, kas izraudzīti paraugu ņemšanai saistībā ar iesniegtajām pastiprinātajām novērotāju programmām.
2. Papildu zvejas dienas, kā noteikts 1. pantā, tiks piešķirtas tikai tiem kuģiem, kuri izraudzīti paraugu ņemšanas plānu īstenošanai un kuri par 2006. gadu iesniegtajās pastiprinātajās novērotāju programmās piedalījušies līdz pat šo programmu noslēgumam.
3. pants
Divu mēnešu laikā pēc tam, kad noslēgušās par 2006. gadu iesniegtās pastiprinātās novērotāju programmas, Nīderlande un Apvienotā Karaliste iesniedz Komisijai ziņojumu par programmu rezultātiem attiecībā uz tajās iekļautajām zivju sugām un apgabaliem.
4. pants
Šis lēmums ir adresēts Nīderlandes Karalistei un Lielbritānijas un Ziemeļīrijas Apvienotajai Karalistei.
Briselē, 2007. gada 8. februārī

Labels: 18
6